*Το Βήμα*, 6.7.1952

Εις την αγωνιζομένην διά την ελευθερίαν της Κύπρον του 1952

Παρόντα και μέλλοντα

Σειρά εντυπώσεων του κ. Χρ. Δ. Λαμπράκη – 6 Τελευταίον

«...Είναι φυσικόν ο Κυπριακός λαός, ο οποίος είναι Ελληνικής καταγωγής, να θεωρή την ενσωμάτωσίν του με την Μητέρα Πατρίδα, όπως δυνάμεθα να την αποκαλέσωμεν, ως ένα ιδανικόν που θα εγκολπωθή με ζέσιν, αφοσίωσιν και πίστιν».

ΟΥΙΝΣΤΟΝ ΤΣΩΡΤΣΙΛ, το 1907

Από την εποχήν όμως εκείνην μέχρι σήμερον επέρασαν σαραπέντε ολόκληρα χρόνια, ο κόσμος άλλαξεν επανειλημμένως μορφήν, αλλοιώθηκεν η νοοτροπία των Άγγλων πολιτικών και το Κυπριακόν ζήτημα διήλθε διά ποικίλων φάσεων. Τώρα πλέον εισέρχεται εις μίαν νέαν περίοδον. Η εφετεινή χρονολογία πρέπει να σημάνη την απαρχήν της *τελικής φάσεως* του Ενωτικού αγώνος και την επίσημοποίησίν του. Το Ελληνικόν Κράτος και ο Ελληνικός λαός πρέπει να θεωρήσουν το ζήτημα υπό το πρίσμα της *άμεσης* δράσεως, διότι έχουν ακόμη να επιτελέσουν σημαντικόν έργον μέχρι της ικανοποιήσεως του Κυπριακού πόθου. Φυσικά, το πρώτον μέλημα και η απαραίτητη προϋπόθεσις είναι η προσφυγή μας εις τον Ο.Η.Ε. Εν τω μεταξύ όμως oφείλομεν και να αγρυπνήσωμεν κοντά εις τον Κυπριακόν λαόν. Η υλική δυστυχία εξαντλεί τον άνθρωπον, όταν του αφαιρείται το στήριγμα της *ψυχικής* ενισχύσεως. Είναι τότε καταδικασμένος να ενδώση. Εάν ο αγρότης της Κύπρου συνεκράτησεν έως σήμερον την ζωτικότητα και το Εθνικόν του φρόνημα, το οφείλει εις την πίστιν του διά την Ένωσιν με την Ελλάδα. Υπάρχουν όμως όρια εις την δύναμιν αντιστάσεως των ατόμων, και κάποτε επέρχεται η κρίσιμη εκείνη στιγμή και τότε χαλαρώνεται η φυσική αντίδρασις. Είναι η ευκαιρία που περιμένει ο αντίπαλος διά να δώση το *αποφασιστικόν* πλήγμα. Δεν νοείται λοιπόν να επιτρέψη η Ελλάς εις τον Κύπριον να περιέλθη ποτέ εις αυτό το σημείον κοπώσεως. Ο δρόμος τον οποίον πρέπει να ακολουθήση διαγράφεται με σαφήνειαν. Ενίσχυσις του αγώνος και τόνωσις του αγροτικού πληθυσμού.

Πώς θα τo κατορθώση αυτό; Βοηθώντας την Εκκλησίαν, μέσω της οποίας διοχετεύεται η αρωγή εις τον λαόν. Αι Ελληνοκυπριακαί Τράπεζαι ενισχύουν όσον δύνανται τον γεωργόν, αλλά δεν επαρκούν όπως δεν επαρκεί και η Εκκλησία. Ούτε και το Ελληνικόν Κράτος είναι βεβαίως εις θέσιν να τον ανακουφίση οικονομικώς. Θα έπρεπε όμως να ενδιαφερθή διά την ανάπτυξιν μιας Κοινωνικής Προνοίας και διά τον χωρικόν, ανύπαρκτης τώρα, διότι το μόνον που κατώρθωσεν η Αγγλική Διοίκησις είναι να εξαφανίση την ελονοσίαν, παλαιάν μάστιγα του τόπου. Ο Κυπριακός λαός θα συνειδητοποιήση έτσι την μέριμναν και την θαλπωρήν της Ελλάδος και θα παύση να αισθάνεται ότι μένει ανυποστήρικτος και απομονωμένος εις τον αγώνα του. Η Ελλάς πρέπει να καταστήση *αισθητήν* την παρουσίαν και το ενδιαφέρον της διά την Κύπρον, και αυτό θα αποτελέση την πολυτιμότερην ενίσχυσιν.

Διά τους κατοίκους των πόλεων το ζήτημα είναι διαφορετικόν. Η Αγγλική Διοίκησις επεδίωξεν ανέκαθεν να προσεταιρισθή τον αστικόν κόσμον και ένα ποσοστόν – ελάχιστον είναι αληθές – έχει ενδώσει. Οι Βρεττανοί προώθησαν την μέσην αστικήν τάξιν εις βάρος της αγροτικής, παραχωρούντες ωρισμένας ευκολίας εις το εισαγωγικόν και εξαγωγικόν εμπόριον το οποίον έτσι ευρίσκεται εις πλήρη άνθησιν. Συγχρόνως δε η μερίς αυτή εκφοβίζεται συνεχώς από τας δηλώσεις των Βρεττανών, που τονίζουν ότι με την ενσωμάτωσιν της Κύπρου εις το Ελληνικόν Κράτος θα εξανεμισθούν αι περιουσίαι των εμπόρων, και ότι η τωρινή ευημερία θα δώση την θέσιν της εις την διαφθοράν της Ελληνικής Διοικήσεως. Θα ήτο ποτέ δυνατόν να γίνουν πιστευτά παρόμοια συνθήματα, εάν επεδείκνυε το Ελληνικόν Κράτος εις τας περιστάσεις αυτάς το ενδιαφέρον του;

Η Οικονομία της νήσου έχει αφήσει ευρύ περιθώριον διά την εκμετάλλευσιν οικονομικών πόρων από της απλής αλιείας μέχρι των βιομηχανιών. Η τοποθέτησις Ελληνικών κεφαλαίων εις την Κύπρον θα ανύψωνε το επίπεδον των κατοίκων, ενώ συγχρόνως θα περιώριζε την ανεργίαν και επομένως την μετανάστευσιν. Στόχος των προσπαθειών μας εις τον εργατικόν τομέα θα έπρεπε να ήτο η ενίσχυσις των Νέων Εργατικών Συντεχνιών, ώστε να διασπάσουν την οργάνωσιν των αντιστοίχων Καμμουνιστικών σωματείων.

Η πνευματική επαφή αποτελεί ζήτημα που λύεται ευκολώτερα. Αθηναϊκοί θίασοι επισκέπτονται αρκετά τακτικά τας κυπριακάς πόλεις, εκτός όμως αυτού δεν σημειώνεται άλλη κίνησις. Το οικοδόμημα των *πνευματικών* δεσμών με την νήσον δεν έχει ανεγερθή ακόμη. Δεν πρόκειται όμως δυστυχώς να γεφυρωθή η απόστασις μεταξύ των δύο τόπων, με την επιπολαιότητα των εν Αθήναις αρμοδίων. Εστάλησαν εντεύθεν Καθηγηταί *Κομμουνισταί* ή *ανάξιοι* διά τας θέσεις των, οι οποίοι *κηλιδώνουν* την υπόληψιν του Ελληνικού Κράτους εις την Κύπρον. Το Υπουργείον Παιδείας έπρεπε να επιδείξη προσοχήν και ευσυνειδησίαν εις τόσον λεπτά θέματα! Κατ’ αντίθεσιν, η δράσις των πνευματικών συλλόγων της Κύπρου είναι αξιόλογη, ιδίως εις το να πληροφορή τον Δυτικόν κόσμον περί της Κυπριακής πραγματικότητος. Όσον τετριμμένον και αν φαίνεται το θέμα της Ελληνικότητος της νήσου, κάθε άλλο παρά έχει εξαντληθή. Οι αντιτιθέμενοι εις την Ένωσιν βάλλουν συνεχώς, και αμφισβητούν όχι μόνον την *νομικήν* αλλά και την *ιδεολογικήν* ορθότητα των Ελληνοκυπριακών απαιτήσεων. Δεν θα ασχοληθώ με αυτό το θέμα, την τοποθέτησιν του οποίου έκαμαν κατά καιρούς αρμοδιώτεροι παράγοντες, ούτε είναι άλλωστε δυνατόν να δώση κανείς απάντησιν εις τους Άγγλους, εφόσον δεν εννοούν να θεωρήσουν το αίτημα της Ενώσεως ως *υφιστάμενον* ζήτημα. Την μάχην δεν θα την κερδίσωμεν προσπαθώντας *να πείσωμεν* την Μεγάλην Βρεττανίαν, πρέπει όμως να προετοιμάζεται το έδαφος προτού μεταφερθή το ζήτημα εις τον Ο.Η.Ε. όπου και θα κριθή ο αγών.

Η Ελλάς έχει ιστορικόν και ηθικόν καθήκον να αναλάβη το Κυπριακόν πρόβλημα, και να το προωθήση δι’ επίλυσιν άνευ χρονοτριβής. Αν όμως δεν είναι επαρκή διά την Κυβέρνησιν τα ηθικά κίνητρα, ας αναλογισθή τουλάχιστον σοβαρώς και τα πολιτικά και οικονομικά συμφέροντα που έχει τόσον η Κύπρος όσον και η Ελλάς να ενωθούν. Τα συναισθάνεται άραγε και τα εννοεί όλα αυτά το σημερινόν Κράτος; Δεν θα ήτο προς τιμήν του να μην το πιστεύσωμεν, διότι το συμπέρασμα θα εξήγετο τότε ότι *εσκεμμένως* δεν ανακινεί το ζήτημα Κύπρου. Ενδοιασμοί οιοιδήποτε δεν επιτρέπεται να συγκρατήσουν την Κυβέρνησιν από του να προσφύγη εις τον Ο.Η.Ε. και η παγκοσμία πολιτική κατάστασις δεν πρέπει να υπολογίζεται ως κώλυμα. Κατά τον ίδιον τρόπον που ίδρυσαν εις την Κρήτην *προσωρινάς* βάσεις οι Αμερικανοί, ημπορούν να το κάμουν και οι Άγγλοι εις την Κύπρον, αλλά *αφού προηγουμένως* συντελεσθή η άνευ περιορισμών Ένωσις. Δυστυχώς, ούτε και η απέναντι της Τουρκίας στάσις μας είναι νομίζω η αρμόζουσα, και το ταξίδι των Βασιλέων υπήρξε πρόωρον. Ενώ η Τουρκία έχει εξεγερθή και αντιδρά κατά των προσπαθειών μας διά την Ένωσιν της Κύπρου, η Βασιλική επίσκεψις παρουσιάζεται ότι το εθεώρησεν ως μη υφιστάμενον σχεδόν.

Έχει πλέον φθάσει η ώρα διά την Ελλάδα να δράση αποτελεσματικώς. Οι Κύπριοι αναμένουν την Έγερσιν της Πατρίδος των. Και την Έγερσιν αυτήν πρέπει και θα την συμμερισθή σύσσωμος ο Ελληνικός λαός. Είναι μία Παράδοσις μακρά του Ελληνικού Έθνους, την οποίαν δεν επιτρέπεται να διαψεύσωμεν.

ΧΡΗΣΤΟΣ Δ. ΛΑΜΠΡΑΚΗΣ